Komisijos sprendimas
2002 m. vasario 13 d.
iš dalies keičiantis Sprendimą 2001/218/EB, kuriuo reikalaujama, kad valstybės narės laikinai imtųsi papildomų priemonių nuo Bursaphelenchus xylophilus (Steiner et Buhrer) Nickle et al. (pušų nematodo) platinimo iš Portugalijos rajonų, išskyrus tuos, kuriuose šio kenksmingo organizmo nepasitaikė
(pranešta dokumentu Nr. C(2002) 472)
(2002/124/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Komisijos direktyva 2001/33/EB [2], ypač į jos 16 straipsnio 3 dalį,
kadangi:
(1) Jei, valstybės narės nuomone, kyla pavojus, kad iš kitos valstybės narės į jos teritoriją gali būti įvežtas Bursaphelenchus xylophilus (Steiner et Buhrer) Nickle et al. (pušų medienos nematodas (PMN)), ji gali laikinai imtis papildomų priemonių nuo šio pavojaus apsiginti.
(2) Portugalija 1999 m. birželio 25 d. informavo kitas valstybes nares ir Komisiją, kad buvo nustatyta, jog kai kurie iš jos teritorijos kilusių pušų medžių mėginiai yra užkrėsti PMN. Tada Komisija leido valstybėms narėms laikinai taikyti papildomas priemones nuo PMN paskleidimo iš Portugalijos rajonų, išskyrus tuos, kuriuose jo nepasitaikė. Šiuo metu taikomas leidimas yra nustatytas Sprendime 2001/218/EB [3].
(3) 2001 m. spalio mėn. FVO (Europos Komisijos Maisto ir veterinarijos tarnyba) atliktas tolesnis vertinimas ir Portugalijos pateikta papildoma informacija rodo, kad likvidavimo programos taikymo rezultatas - demarkacijos rajonu vis dar apsiribojantis PMN išplitimas. Tačiau užkrėtimo PMN požymių turintys medžiai buvo vis dar randami tikrinant rajonus, kuriuose PMN pasitaikė anksčiau.
(4) 2001 m. kitoms valstybėms narėms atlikus oficialius medienos, nuluptos žievės ir Abies Mill,. Cedrus Trew, Larix Mill., Picea A. Dietr., Pinus L., Pseudotsuga Carr. ir Tsuga Carr. augalų, kurių kilmės šalis yra atitinkama valstybė narė, patikrinimus, paimtuose ir ištirtuose mėginiuose PMN nerasta.
(5) Todėl yra būtina, kad Portugalija toliau taikytų specialias priemones PMN išplitimui kontroliuoti, siekdama jį likviduoti. Be to, kitoms valstybėms narėms gali būti būtina ir toliau priiminėti papildomas priemones nuo PMN apsiginti.
(6) Dėl to, jog nėra naujos informacijos, kuri duotų priežastį peržiūrėti šias priemones, Sprendimą 2001/218/EB reikėtų pratęsti dar vienam ribotam laikotarpiui ir jį iš dalies pakeisti.
(7) 2002 ir 2003 metais bus nuolat tikrinamas neatidėliotinų priemonių poveikis, ypač remiantis informacija, kurią turi teikti Portugalija ir kitos valstybės narės. Jei paaiškėja, kad šiame sprendime nurodytos neatidėliotinos priemonės nėra pakankamos PMN išplitimui sustabdyti arba jų buvo nesilaikoma, reikėtų numatyti griežtesnes arba alternatyvias priemones.
(8) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2001/218/EB iš dalies keičiamas taip:
1) 2 straipsnio pirmoje pastraipoje data "2002 m. vasario 28 d." pakeičiama data "2003 m. vasario 28 d.";
2) 4 straipsnio antroje pastraipoje data "2001 m. lapkričio 15 d." pakeičiama data "2002 m. lapkričio 15 d.";
3) 6 straipsnyje data "2001 m. gruodžio 15 d." pakeičiama data "2002 m. gruodžio 15 d."
2 straipsnis
Šis sprendimas skirtas valstybėms narėms.
Priimta Briuselyje, 2002 m. vasario 13 d.